title: Komisijos direktyva (ES) 2021/903 2021 m. birželio 3 d. kuria dėl konkrečių anilino ribinių verčių tam tikruose žaisluose iš dalies keičiama Europos Parlamento ir Tarybos direktyva 2009/48/EB (Tekstas svarbus EEE)

text:
2021 6 4

                  LT

                  Europos Sąjungos oficialusis leidinys

                  L 197/110

         KOMISIJOS DIREKTYVA (ES) 2021/903
         2021 m. birželio 3 d.
         kuria dėl konkrečių anilino ribinių verčių tam tikruose žaisluose iš dalies keičiama Europos Parlamento ir Tarybos direktyva 2009/48/EB
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. birželio 18 d. Europos Parlamento ir Tarybos direktyvą 2009/48/EB dėl žaislų saugos (1), ypač į jos 46 straipsnio 2 dalį,
         kadangi:

                     (1)

                     Direktyva 2009/48/EB buvo nustatyti tam tikri reikalavimai, taikomi cheminėms medžiagoms, kurios klasifikuojamos kaip kancerogeninės, mutageninės ar toksiškos reprodukcijai pagal Europos Parlamento ir Tarybos reglamentą (EB) Nr. 1272/2008 (2). Direktyvos 2009/48/EB II priedo C priedėlyje nustatytos tikslios cheminių medžiagų, kurios naudojamos žaislams, skirtiems jaunesniems negu 36 mėnesių vaikams, arba kitiems žaislams, skirtiems dėti į burną, gaminti, ribinės vertės;

                     (2)

                     anilinas (CAS numeris 62-53-3) pagal Europos Parlamento ir Tarybos reglamentą (EB) Nr. 1272/2008 klasifikuojamas kaip 2 kategorijos kancerogeninė ir 2 kategorijos mutageninė medžiaga (3). Pagal Direktyvos 2009/48/EB II priedo III dalies 5 punkto a papunktį 2 kategorijos kancerogeninės medžiagos, pvz., anilinas, gali būti naudojamos žaisluose, jei jų atskira koncentracija neviršija atitinkamos koncentracijos, nustatytos Reglamente (EB) Nr. 1272/2008 klasifikuojant mišinius, kurių sudėtyje yra tų medžiagų, t. y. 1 % (4), o tai atitinka 10 000 mg/kg (toliau – kiekio ribinė vertė). Ta pati kiekio ribinė vertė taikoma 2 kategorijos mutageninėms medžiagoms (5);

                     (3)

                     Pavojų sveikatai ir aplinkai mokslinis komitetas (PSAMK) 2007 m. gegužės 29 d. nuomonėje nusprendė, kad žaisluose neturėtų būti kancerogeninių, mutageninių arba toksiškų reprodukcijai (CMR) junginių (6). Europos Sąjungos anilino rizikos vertinimo ataskaitoje (7) padaryta išvada, kad reikia apriboti riziką vartotojų sveikatai, susijusią su produktų, kurių sudėtyje yra anilino, naudojimu. Ši išvada buvo grindžiama „susirūpinimu dėl mutageninio ir kancerogeninio poveikio, kylančio naudojant produktus, kuriuose yra medžiagos, nes anilinas laikomas nenustatytos slenkstinės koncentracijos kancerogenu“. Europos cheminių medžiagų agentūros Rizikos vertinimo komitetas (RAC) savo nuomonėje dėl cheminių medžiagų apribojimo tatuiruočių dažuose ir nuolatiniame makiaže (8)nurodė, kad anilinas laikomas nenustatytos slenkstinės koncentracijos kancerogenu. Todėl net mažiausias anilino poveikis gali sukelti vėžį;

                     (4)

                     Komisija įsteigė Žaislų saugos ekspertų grupę, konsultuosiančią Komisiją, kai ji rengs žaislų saugos srities teisės aktų pasiūlymus ir politikos iniciatyvas. Šiai grupei priklausančios Cheminių medžiagų darbo grupės (toliau – Cheminių medžiagų pogrupis) užduotis – konsultuoti Žaislų saugos ekspertų grupę dėl cheminių medžiagų, kurios gali būti naudojamos žaislams gaminti;

                     (5)

                     2015 m. vasario 18 d. Cheminių medžiagų pogrupio posėdyje (9) keli jo nariai nurodė, kad anilino gali būti spalvotoje žaislų medžiagoje, pavyzdžiui, tekstilėje arba odoje, kai šiai medžiagai taikomas Europos Parlamento ir Tarybos reglamento (EB) Nr. 1907/2006 (10) 10 priedėlyje numatytas redukcinio skilimo bandymas. Anilino susidarymas tekstilės gaminiuose po redukcinio skilimo bandymo patvirtintas Švedijoje atliktame tyrime (11), kuris buvo atliktas po 2015 m. birželio 8 d. Žaislų saugos ekspertų grupės posėdžio. Iš 23 tekstilės mėginių vienoje raudonoje tekstilės medžiagoje (4 % visų mėginių) nustatyta 91 mg/kg anilino. Atlikus tyrimą su 153 mėginiais (12), nustatyta, kad po redukcinio skilimo bandymo drabužiuose susidarė anilino. Anilino buvo nustatyta 9 mėginiuose (6 % visų mėginių), o jo koncentracija siekė iki 588 mg/kg. Be to, remiantis Vokietijos vartotojų žurnalu (13), po redukcinio skilimo anilino rasta pirštais tepamuose dažuose. Cheminių medžiagų pogrupis 2020 m. gegužės mėn. rašte Komisijai taip pat pažymėjo, kad pirštais tepamuose dažuose gali būti laisvojo anilino kaip tokiuose dažuose esančių dažiklių priemaišos;

                     (6)

                     2015 m. birželio 8 d. Žaislų saugos ekspertų grupės posėdyje Vokietija pristatė pozicijos dokumentą, kuriame pateiktas mokslinis anilino toksikologinių savybių vertinimas (14). Remiantis šiuo vertinimu, esama anilino kiekio ribinė vertė kelia tiek šios medžiagos sisteminio, tiek vėžio poveikio riziką. Cheminių medžiagų pogrupis 2017 m. rugsėjo 26 d. posėdyje (15) padarė išvadą, kad anilino naudojimo žaisluose apribojimas turėtų būti taikomas žaislams ir žaislų sudėtinėms dalims iš tekstilės ir odos bei pirštais tepamiems dažams, nes iki šiol buvo per mažai informacijos apie būtinybę apriboti anilino naudojimą kituose žaisluose ar žaislų medžiagose, nei žaislai ar žaislų medžiagos iš tekstilės ir odos bei pirštais tepami dažai. Pogrupis taip pat nurodė, kad ribinė vertė po redukcinio skilimo turėtų būti 30 mg/kg. Ši vertė yra mažiausia koncentracija, kurią galima patikimai nustatyti atliekant redukcinio skilimo bandymą. Kalbant apie pirštais tepamus dažus, pogrupis nurodė, kad laisvojo anilino ribinė vertė turėtų būti 10 mg/kg, nes tai mažiausia koncentracija, kurią galima patikimai patikrinti atliekant įprastinius pirštais tepamų dažų bandymus;

                     (7)

                     2017 m. gruodžio 19 d. posėdyje Žaislų saugos ekspertų grupė (16) išnagrinėjo: 30 mg/kg anilino ribinės vertės nustatymą po redukcinio skilimo žaislų medžiagose iš tekstilės ir odos. 30 mg/kg anilino ribinės vertės nustatymą po redukcinio skilimo pirštais tepamuose dažuose ir 10 mg/kg laisvojo anilino ribinės vertės nustatymą pirštais tepamuose dažuose, kaip anksčiau nurodė Cheminių medžiagų pogrupis;

                     (8)

                     pagal Direktyvos 2009/48/EB 46 straipsnio 2 dalį, tvirtinant konkrečias tos direktyvos C priedėlyje išvardytų cheminių medžiagų ribines vertes, turi būti atsižvelgiama į Europos Parlamento ir Tarybos reglamente (EB) Nr. 1935/2004 (17) nustatytus maisto produktų pakavimo reikalavimus. Tačiau pagrindinės prielaidos, kuriomis grindžiami Komisijos reglamento (ES) Nr. 10/2011 (18) 11 straipsnio 4 dalyje nurodyti išsiskyrimo bandymo metodai, kurie yra konkreti priemonė, kaip apibrėžta Reglamento (EB) Nr. 1935/2004 5 straipsnyje, ir kuria nustatomi konkretūs plastikinių medžiagų ir gaminių, skirtų liestis su maistu, gamybos ir prekybos jais reikalavimai, skiriasi nuo pagrindinių prielaidų, kuriomis grindžiamos Direktyvoje 2009/48/EB nustatytos anilino kiekio tam tikruose žaisluose ribinės vertės. Be to, išsiskyrimo ribinių verčių neįmanoma palyginti su kiekio ribinėmis vertėmis. Todėl, atsižvelgiant į šias išvadas, nėra jokio būdo atsižvelgti į maisto produktų pakavimo reikalavimus nustatant anilino kiekio tam tikruose žaisluose ribas;

                     (9)

                     atsižvelgiant į anilino kaip CMR medžiagos klasifikavimą, Europos Sąjungos anilino rizikos vertinimo ataskaitą, RAC ir SCHER nuomonę ir Žaislų saugos ekspertų grupės bei jos Cheminių medžiagų pogrupio nuomones, taip pat į tyrimus dėl tekstilėje aptikto anilino, būtina nustatyti 30 mg/kg anilino po redukcinio skilimo tekstilės žaislų medžiagoje ir odinių žaislų medžiagoje ribinę vertę, 10 mg/kg laisvojo anilino pirštais tepamuose dažuose ribinę vertę ir 30 mg/kg anilino po redukcinio skilimo pirštais tepamuose dažuose ribinę vertę;

                     (10)

                     todėl Direktyva 2009/48/EB turėtų būti atitinkamai iš dalies pakeista;

                     (11)

                     šioje direktyvoje nustatytos priemonės atitinka Žaislų saugos komiteto nuomonę,

               PRIĖMĖ ŠIĄ DIREKTYVĄ:

            1 straipsnis
            Direktyvos 2009/48/EB II priedo C priedėlyje įrašomas šis įrašas:

                           Cheminė medžiaga

                           CAS Nr.

                           Ribinė vertė

                           „Anilinas

                           62-53-3

                                       30 mg/kg

                                       po redukcinio skilimo tekstilės žaislų medžiagoje ir odinių žaislų medžiagoje

                                       10 mg/kg

                                       kaip laisvasis anilinas pirštais tepamuose dažuose

                                       30 mg/kg

                                       po redukcinio skilimo pirštais tepamuose dažuose“

            2 straipsnis

               1.   Valstybės narės ne vėliau kaip iki 2022 m. gruodžio 4 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
               Tas nuostatas jos taiko nuo 2022 m. gruodžio 5 d.
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

            3 straipsnis
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            4 straipsnis
            Ši direktyva skirta valstybėms narėms.

            Priimta Briuselyje 2021 m. birželio 3 d.

                  Komisijos vardu

                  Pirmininkė

               Ursula VON DER LEYEN

            (1)  OL L 170, 2009 6 30, p. 1.

            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

            (3)  Reglamento (EB) Nr. 1272/2008 VI priedo 3 lentelė.

            (4)  Reglamento (EB) Nr. 1272/2008 I priedo 3.6.2 lentelė.

            (5)  Reglamento (EB) Nr. 1272/2008 I priedo 3.5.2 lentelė.

            (6)  Pavojų sveikatai ir aplinkai mokslinis komitetas (PSAMK). „CEN atsakas į CSTEE nuomonę dėl CEN ataskaitos dėl žaisluose esančių organinių cheminių medžiagų rizikos vertinimo“. Priimta 2007 5 29.
         http://ec.europa.eu/health/archive/ph_risk/committees/04_scher/docs/scher_o_056.pdf

            (7)  Europos cheminių medžiagų biuras, Sveikatos ir vartotojų apsaugos institutas, 2004 m. EUR 21092 EN. 5.2.1.2 skirsnis, p. 180.
         https://echa.europa.eu/documents/10162/6434698/orats_final_rar_aniline_en.pdf/0abd36ad-53de-4b0f-b258-10cf90f90493

            (8)  Rizikos vertinimo komitetas (RAC), Socialinės ir ekonominės analizės komitetas (SEAC), Opinion on an Annex XV dossier proposing restriction on substances used in tattoo inks and permanent make-up. Priimta 2018 m. lapkričio 20 d. 2 priedėlis, 2 skirsnis, p. 90.
         https://echa.europa.eu/documents/10162/2b4533af-f717-4bff-939b-2320fb43b462

            (9)  Žr. Komisijos ekspertų grupių registrą (Žaislų saugos ekspertų grupė (E01360)).
         https://ec.europa.eu/transparency/regexpert/index.cfm?do=groupDetail.groupDetailDoc&id=20916&no=1

            (10)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

            (11)  Cheminių medžiagų pogrupio posėdžio dokumentas: EXP/WG/2015/027/Ann1, Aniline from azodye cleavage, Results from Sweden.

            (12)  Brüschweiler et al., Identification of non-regulated aromatic amines of toxicological concern which can be cleaved from azo dyes used in clothing textiles, Regulatory Toxicology and Pharmacology 69 (2014) 263–272. Cituojama dokumente: ANEC – Pozicijos dokumentas dėl anilino. 2016 m. balandžio mėn. Pristatyta 2016 m. birželio 1 d. Cheminių medžiagų pogrupio posėdyje (EXP/WG/2016/027).

            (13)  Ökotest 2/2015, p. 69.

            (14)  Diskusijoms skirtas dokumentas EXP/2015/029/rev1.

            (15)  Žr. Komisijos ekspertų grupių registrą (Žaislų saugos ekspertų grupė (E01360)).
         http://ec.europa.eu/transparency/regexpert/index.cfm?do=groupDetail.groupMeeting&meetingId=4151.

            (16)  Žr. Komisijos ekspertų grupių registrą, Žaislų saugos ekspertų grupė (E01360), skirtukas „Posėdžiai“.
         http://ec.europa.eu/transparency/regexpert/index.cfm?do=groupDetail.groupMeeting&meetingId=1485.

            (17)  2004 m. spalio 27 d. Europos Parlamento ir Tarybos reglamentas (EB) Nr. 1935/2004 dėl žaliavų ir gaminių, skirtų liestis su maistu, ir panaikinantis Direktyvas 80/590/EEB ir 89/109/EEB (OL L 338, 2004 11 13, p. 4).

            (18)  2011 m. sausio 14 d. Komisijos reglamentas (ES) Nr. 10/2011 dėl plastikinių medžiagų ir gaminių, skirtų liestis su maisto produktais (OL L 12, 2011 1 15, p. 1).


title: Komisijos Direktyva (ES) 2020/367 2020 m. kovo 4 d. kuria dėl aplinkos triukšmo kenksmingo poveikio įvertinimo metodų nustatymo iš dalies keičiamas Europos Parlamento ir Tarybos direktyvos 2002/49/EB III priedas (Tekstas svarbus EEE)

text:
5.3.2020

                  LT

                  Europos Sąjungos oficialusis leidinys

                  L 67/132

         KOMISIJOS DIREKTYVA (ES) 2020/367
         2020 m. kovo 4 d.
         kuria dėl aplinkos triukšmo kenksmingo poveikio įvertinimo metodų nustatymo iš dalies keičiamas Europos Parlamento ir Tarybos direktyvos 2002/49/EB III priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. birželio 25 d. Europos Parlamento ir Tarybos direktyvą 2002/49/EB dėl aplinkos triukšmo įvertinimo ir valdymo (1), ypač į jos 12 straipsnį,
         kadangi:

                     (1)

                     Direktyvos 2002/49/EB III priede nurodyta, kad dozės ir pojūčio santykis bus nustatytas derinant tą priedą prie technikos ir mokslo pažangos;

                     (2)

                     priimant dabartinę direktyvą aukštos kokybės ir statistiškai reikšminga informacija, kurią būtų galima naudoti, yra Pasaulio sveikatos organizacijos (PSO) parengtos Europai skirtos gairės dėl aplinkos triukšmo (2), kuriose pateiktas dozės ir pojūčio santykis, pagal kurį galima įvertinti aplinkos triukšmo daromą kenksmingą poveikį. Todėl Direktyvos 2002/49/EB III priede nustatytinas dozės ir pojūčio santykis turėtų būti grindžiamas tomis gairėmis. Dėl statistinio reikšmingumo visų pirma pasakytina, kad PSO tyrimai buvo grindžiami reprezentatyviomis tiriamosiomis imtimis, todėl šių vertinimo metodų rezultatai laikomi tinkamais taikyti reprezentatyvioms tiriamosioms imtims;

                     (3)

                     be dozės ir pojūčio santykio, nustatyto PSO tyrimuose, kiti tyrimai, visų pirma susiję su kelių, geležinkelių ir oro eismo keliamo triukšmo poveikiu tam tikrose vietovėse konkrečiose šalyse, gali rodyti skirtingą poveikio sveikatai dydį ir kitokį poveikį sveikatai. Galėtų būti naudojamas alternatyvus juose nustatytas dozės ir pojūčio santykis, jei jis grindžiamas aukštos kokybės ir statistiškai reikšmingais tyrimų rezultatais;

                     (4)

                     šiuo metu turima nedaug žinių apie kenksmingą pramoninio triukšmo poveikį, todėl neįmanoma pasiūlyti bendro metodo jam įvertinti. Be to, atliekant tyrimus nebuvo įvertinti šalių ypatumai, todėl jų neįmanoma įtraukti į šį priedą. Nors aplinkos triukšmo ir jo kenksmingo poveikio ryšys nustatytas, šiuo metu nėra pakankamai įrodymų bendram metodui nustatyti, pagal kurį būtų galima įvertinti kenksmingą poveikį, tokį kaip insultas, hipertenzija, diabetas ir kiti su medžiagų apykaita susiję sveikatos sutrikimai, vaikų kognityvinės funkcijos sutrikimai, psichikos sveikatos ir gerovės sutrikdymas, klausos sutrikimai, tinitas, apsigimimų rizika. Galiausiai, nors geležinkelių ir oro eismo keliamo triukšmo ryšys su išemine širdies liga nustatytas, dar per anksti šių dviejų triukšmo šaltinių keliamą didesnę išeminės širdies ligos riziką vertinti kiekybiškai;

                     (5)

                     todėl Direktyva 2002/49/EB turėtų būti atitinkamai iš dalies pakeista;

                     (6)

                     šioje direktyvoje nustatytos priemonės atitinka pagal Direktyvos 2002/49/EB 13 straipsnį įsteigto komiteto nuomonę,

               PRIĖMĖ ŠIĄ DIREKTYVĄ:

            1 straipsnis
            Direktyvos 2002/49/EB III priedas pakeičiamas šios direktyvos priedo tekstu.

            2 straipsnis

               1.   Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo 2021 m. gruodžio 31 d. Jos nedelsdamos pateikia Komisijai tų teisės aktų nuostatų tekstą.
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

            3 straipsnis
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            4 straipsnis
            Ši direktyva skirta valstybėms narėms.

            Priimta Briuselyje 2020 m. kovo 4 d.

                  Komisijos vardu

               Virginijus SINKEVIČIUS

                  Komisijos narys

            (1)  OL L 189, 2002 7 18, p. 12.

            (2)  Environmental Noise Guidelines for the European Region, Pasaulio sveikatos organizacija, 2018 m., ISBN 978 92 890 5356 3.

            PRIEDAS

                     „III PRIEDAS
                     KENKSMINGO POVEIKIO ĮVERTINIMO METODAI
                     (Nurodyti 6 straipsnio 3 dalyje)
                     1.   Kenksmingo poveikio padariniai

                     Padariniai, į kuriuos atsižvelgiama vertinant kenksmingą poveikį:

                                 —

                                 išeminė širdies liga (IŠL), žymima Pasaulio sveikatos organizacijos nustatytos Tarptautinės ligų klasifikacijos (TLK 11) kodais BA40–BA6Z,

                                 —

                                 didelis dirginimas (DD),

                                 —

                                 didelis miego trikdymas (DMT).

                           2.   Kenksmingo poveikio apskaičiavimas

                     Kenksmingas poveikis apskaičiuojamas vienu iš šių būdų:

                                 —

                                 nustatant kenksmingo poveikio santykinę riziką (SR) pagal šią formulę:

                                 —

                                 nustatant kenksmingo poveikio absoliučiąją riziką (AR) pagal šią formulę:

                           2.1.   Išeminė širdies liga

                     Išeminės širdies ligos, kurios sergamumo rodiklis yra (i), santykinei rizikai apskaičiuoti taikomas šis dozės ir pojūčio santykis:

                     kelių eismo triukšmas.
                     2.2.   Didelis dirginimas

                     Didelio dirginimo absoliučiajai rizikai apskaičiuoti taikomas šis dozės ir pojūčio santykis:

                                 kelių eismo triukšmas;

                                 geležinkelių eismo triukšmas;

                                 oro eismo triukšmas.

                           2.3.   Didelis miego trikdymas

                     Didelio miego trikdymo absoliučiajai rizikai apskaičiuoti taikomas šis dozės ir pojūčio santykis:

                                 kelių eismo triukšmas;

                                 geležinkelių eismo triukšmas;

                                 oro eismo triukšmas.

                           3.   Kenksmingo poveikio įvertinimas

                     3.1.   Kiekvieno triukšmo šaltinio kiekvienas kenksmingas poveikis gyventojams vertinamas atskirai. Jeigu tie patys gyventojai vienu metu yra veikiami skirtingų triukšmo šaltinių, jų daromas kenksmingas poveikis iš principo negali būti sumuojamas. Tačiau tą jų poveikį galima palyginti, kad būtų įvertinta santykinė kiekvieno triukšmo šaltinio įtaka.
                     3.2.   Išeminės širdies ligos rizikos vertinimas

                     3.2.1.   Vertinant išeminės širdies ligos riziką dėl geležinkelių ir oro eismo triukšmo, laikoma, kad gyventojams, veikiamiems tam tikrą Ldvn viršijančio triukšmo, kyla didesnė išeminės širdies ligos rizika, tačiau tikslaus išeminės širdies ligos atvejų skaičiaus N apskaičiuoti negalima.
                     3.2.2.   Vertinant išeminės širdies ligos riziką dėl kelių eismo triukšmo, aplinkos triukšmo daromo konkretaus kenksmingo poveikio atvejų dalis gyventojų, kuriems kyla santykinė rizika, populiacijoje pagal triukšmo šaltinį x (kelių eismas), kenksmingą poveikį y (išeminė širdies liga) ir sergamumą i apskaičiuojama taip:

                     čia:

                                 —

                                    PAFx,y
                                     – priskiriama gyventojų dalis,

                                 —

                                 triukšmo intervalų j rinkinį sudaro atskiri ne didesni kaip 5 dB intervalai (pvz., 50–51 dB, 51–52 dB, 52–53 dB ir t. t. arba 50–54 dB, 55–59 dB, 60–64 dB ir t. t.),

                                 —

                                    pj
                                     – visų vertinamos teritorijos gyventojų P dalis, veikiama intervalo j, siejamo su konkretaus kenksmingo poveikio santykine rizika SRj,x,y
                                    . SRj,x,y
                                     apskaičiuojama pagal šio priedo 2 punkte pateiktas formules, imant vidurinę kiekvieno triukšmo intervalo vertę (priklausomai nuo turimų duomenų, pvz., 50–51 dB intervalo –50,5 dB, 50–54 dB intervalo – 52 dB).

                           3.2.3.   Vertinant išeminės širdies ligos riziką dėl kelių eismo triukšmo, bendras išeminės širdies ligos atvejų skaičius N
                         (gyventojai, kuriems daromas kenksmingas poveikis y; priskiriamų atvejų skaičius) dėl šaltinio x yra:

                        Nx,y
                         = PAFx,y,i
                         * Iy
                         * P (11 formulė)
                     kelių eismas;
                     čia:

                                 —

                                    PAFx,y,i
                                     apskaičiuota sergamumo rodikliui i,

                                 —

                                    Iy
                                     – sergamumo išemine širdies liga rodiklis vertinamoje teritorijoje, kurį galima gauti iš regiono ar šalies, kur yra ta teritorija, sveikatos statistikos duomenų,

                                 —

                                    P – visi vertinamos teritorijos gyventojai (skirtingų triukšmo intervalų veikiamų gyventojų visuma).

                           3.3.   Vertinant didelį dirginimą ir didelį miego trikdymą dėl kelių, geležinkelių ir oro eismo triukšmo,
                        bendras gyventojų, kuriems šaltinis x daro kenksmingą poveikį y, skaičius N
                         (priskiriamų atvejų skaičius) pagal kiekvieną triukšmo šaltinio x (kelių, geležinkelių arba oro eismas) ir kenksmingo poveikio y (didelis dirginimas, didelis miego trikdymas) derinį yra:

                     čia:

                                 —

                                    ARx,y
                                     yra atitinkamo kenksmingo poveikio (didelis dirginimas, didelis miego trikdymas) absoliučioji rizika, apskaičiuota pagal šio priedo 2 punkte nustatytas formules, imant vidurinę kiekvieno triukšmo intervalo vertę (priklausomai nuo turimų duomenų, pvz., 50–51 dB intervalo –50,5 dB, 50–54 dB intervalo – 52 dB),

                                 —

                                    nj
                                     – gyventojų, veikiamų intervalo j, skaičius.

                           4.   Ateityje atliksima peržiūra

                     Ateityje atliksiant šio priedo peržiūrą nustatysimas dozės ir pojūčio santykis bus visų pirma:

                                 —

                                 dirginimo ir Ldvn santykis pramoninio triukšmo poveikiui įvertinti,

                                 —

                                 miego trikdymo ir Lnakties santykis pramoninio triukšmo poveikiui įvertinti.

                           Prireikus gali būti nurodytas dozės ir pojūčio santykis, taikomas šiais atvejais:

                                 —

                                 būstų su specialiąja triukšmo izoliacija, nurodytų VI priede,

                                 —

                                 būstų su tyliaisiais fasadais, nurodytų VI priede,

                                 —

                                 skirtingo klimato, skirtingų kultūros tradicijų,

                                 —

                                 pažeidžiamų gyventojų grupių,

                                 —

                                 toninių komponentų turinčio pramoninio triukšmo,

                                 —

                                 impulsinio pramoninio triukšmo ir kitais ypatingais atvejais.

               “


title: Europos Parlamento ir Tarybos direktyva (ES) 2020/700 2020 m. gegužės 25 d. kuria iš dalies keičiamos direktyvos (ES) 2016/797 ir (ES) 2016/798, kiek tai susiję su jų perkėlimo į nacionalinę teisę terminų pratęsimu (Tekstas svarbus EEE)

text:
27.5.2020

                  LT

                  Europos Sąjungos oficialusis leidinys

                  L 165/27

         EUROPOS PARLAMENTO IR TARYBOS DIREKTYVA (ES) 2020/700
         2020 m. gegužės 25 d.
         kuria iš dalies keičiamos direktyvos (ES) 2016/797 ir (ES) 2016/798, kiek tai susiję su jų perkėlimo į nacionalinę teisę terminų pratęsimu
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 91 straipsnio 1 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         pasikonsultavę su Europos ekonomikos ir socialinių reikalų komitetu,
         pasikonsultavę su Regionų komitetu,
         laikydamiesi įprastos teisėkūros procedūros (1),
         kadangi:

                     (1)

                     pagal Europos Parlamento ir Tarybos direktyvos (ES) 2016/797 (2) 57 straipsnio 1 dalį ir Europos Parlamento ir Tarybos direktyvos (ES) 2016/798 (3) 33 straipsnio 1 dalį valstybės narės turėjo užtikrinti, kad įsigaliotų įstatymai ir kiti teisės aktai, būtini, kad būtų laikomasi tų direktyvų atitinkamų nuostatų ne vėliau kaip 2019 m. birželio 16 d. Tačiau pagal Direktyvos (ES) 2016/797 57 straipsnio 2 dalį ir Direktyvos (ES) 2016/798 33 straipsnio 2 dalį valstybės narės turėjo galimybę pratęsti perkėlimo į nacionalinę teisę laikotarpį vieniems metams;

                     (2)

                     septyniolika valstybių narių pranešė Komisijai ir Europos Sąjungos geležinkelių agentūrai (toliau – Agentūra) apie tai, kad direktyvų (ES) 2016/797 ir (ES) 2016/798 perkėlimo į nacionalinę teisę laikotarpis pratęsiamas iki 2020 m. birželio 16 d.;

                     (3)

                     dėl COVID-19 protrūkio susiklosčius išskirtinei ir nenumatytai padėčiai, kai kurioms iš tų valstybių narių sudėtinga užbaigti teisėkūros darbą per nustatytus perkėlimo į nacionalinę teisę terminus, todėl kyla pavojus, kad jų nebus laikomasi. Tų terminų nesilaikymas geležinkelio sektoriui, nacionalinėms institucijoms ir Agentūrai galėtų sukelti teisinį netikrumą, susijusį su geležinkelių saugai ir sąveikumui taikomais teisės aktais. Tam tikrų valstybių narių nesugebėjimas perkelti direktyvų (ES) 2016/797 ir (ES) 2016/798 į nacionalinę teisę dėl COVID-19 protrūkio sukelia neigiamas pasekmes geležinkelių sektoriui;

                     (4)

                     geležinkelių sektoriui labai svarbu užtikrinti teisinį aiškumą ir tikrumą, leidžiant atitinkamais atvejais valstybėms narėms nuo 2020 m. birželio 16 d. toliau ribotą laikotarpį taikyti Europos Parlamento ir Tarybos direktyvas 2004/49/EB (4) ir 2008/57/EB (5);

                     (5)

                     dėl to, kad COVID-19 protrūkis kilo paskutiniajame direktyvų (ES) 2016/797 ir (ES) 2016/798 perkėlimo į nacionalinę teisę priemonių priėmimo etape, valstybėms narėms turėtų būti suteiktas papildomas laikotarpis perkėlimo į nacionalinę teisę procesui užbaigti;

                     (6)

                     direktyvose (ES) 2016/797 ir (ES) 2016/798 nustatyti perkėlimo į nacionalinę teisę terminai turėtų būti pratęsti iki 2020 m. spalio 31 d. Direktyvų 2004/49/EB ir 2008/57/EB panaikinimo datos, nurodytos atitinkamai Direktyvos (ES) 2016/797 58 straipsnyje ir Direktyvos (ES) 2016/798 34 straipsnyje, turėtų būti atitinkamai pakoreguotos;

                     (7)

                     remiantis Direktyva (ES) 2016/798 priimta keletas deleguotųjų aktų, kuriuose atsižvelgiama į ankstesnius perkėlimo į nacionalinę teisę terminus. Atsižvelgiant į esamą padėtį, tie deleguotieji aktai turi būti suderinti su nauju perkėlimo į nacionalinę teisę terminu;

                     (8)

                     atsižvelgiant į skubą, atsiradusią dėl išskirtinių aplinkybių, kurias sukėlė COVID-19 protrūkis, buvo nuspręsta, kad tikslinga taikyti išimtį prie Europos Sąjungos sutarties (ES sutartis), Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatytam aštuonių savaičių laikotarpiui;

                     (9)

                     kadangi šios direktyvos tikslo, t. y. iš dalies pakeisti direktyvas (ES) 2016/797 ir (ES) 2016/798, atsižvelgiant į COVID-19 protrūkį, valstybės narės negali deramai pasiekti, o dėl jos masto ir poveikio to tikslo būtų geriau siekti Sąjungos lygmeniu, laikydamasi ES sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytam tikslui pasiekti;

                     (10)

                     todėl direktyvos (ES) 2016/797 ir (ES) 2016/798 turėtų būti atitinkamai iš dalies pakeistos;

                     (11)

                     siekiant sudaryti sąlygas nedelsiant taikyti šioje direktyvoje numatytas priemones, ši direktyva turėtų įsigalioti skubos tvarka kitą dieną po jos paskelbimo Europos Sąjungos oficialiajame leidinyje,

               PRIĖMĖ ŠIĄ DIREKTYVĄ:

            1 straipsnis
            Direktyvos (ES) 2016/797 pakeitimas
            Direktyva (ES) 2016/797 iš dalies keičiama taip:

                        1)

                        54 straipsnio 4 dalis pakeičiama taip:

                           „4.   Ne vėliau kaip nuo 2019 m. birželio 16 d. Agentūra pradeda vykdyti leidimų išdavimo užduotis pagal 21 ir 24 straipsnius, taip pat 19 straipsnyje nurodytas užduotis, susijusias su naudojimo vietomis tose valstybėse narėse, kurios dar nepranešė Agentūrai ir Komisijai pagal 57 straipsnio 2 dalį. Nukrypstant nuo 21 ir 24 straipsnių, valstybių narių, kurios pranešė Agentūrai ir Komisijai pagal 57 straipsnio 2 dalį, nacionalinės saugos institucijos gali ir toliau išduoti leidimus pagal Direktyvą 2008/57/EB iki 2020 m. birželio 16 d. Nukrypstant nuo 21 ir 24 straipsnių, valstybių narių, kurios pranešė Agentūrai ir Komisijai pagal 57 straipsnio 2a dalį, nacionalinės saugos institucijos gali ir toliau išduoti leidimus pagal Direktyvą 2008/57/EB iki 2020 m. spalio 31 d.“;

                        2)

                        57 straipsnyje įterpiama ši dalis:

                           „2a.   Valstybės narės, kurios pagal 2 dalį pratęsė perkėlimo į nacionalinę teisę laikotarpį, gali jį papildomai pratęsti iki 2020 m. spalio 31 d. Jų priimtos perkėlimo į nacionalinę teisę priemonės taikomos nuo tos dienos. Tos valstybės narės apie tai praneša Agentūrai ir Komisijai ne vėliau kaip 2020 m. gegužės 29 d.“;

                        3)

                        58 straipsnio pirmoje pastraipoje data „2020 m. birželio 16 d.“ pakeičiama data „2020 m. spalio 31 d.“.

            2 straipsnis
            Direktyvos (ES) 2016/798 pakeitimas
            Direktyva (ES) 2016/798 iš dalies keičiama taip:

                        1)

                        įterpiamas šis straipsnis:

                           „6a straipsnis
                           BSB suderinimas su pakeistais terminais
                           Komisijai pagal 27 straipsnį suteikiami įgaliojimai priimti deleguotuosius aktus, kuriais pagal 6 straipsnio 6 dalį priimtų deleguotųjų aktų taikymo datos suderinamos su 33 straipsnio 2a dalyje nustatytu perkėlimo į nacionalinę teisę terminu. Pagal šį straipsnį priimamiems deleguotiesiems aktams taikoma 27a straipsnyje numatyta procedūra.“;

                        2)

                        27 straipsnis papildomas šia dalimi:

                           „7.   6a straipsnyje nurodyti įgaliojimai priimti deleguotuosius aktus Komisijai suteikiami nuo 2020 m. gegužės 28 d. iki 2020 m. spalio 31 d.“;

                        3)

                        įterpiamas šis straipsnis:

                           „27a straipsnis
                           Skubos procedūra

                              1.   Pagal šį straipsnį priimti deleguotieji aktai įsigalioja nedelsiant ir taikomi, jei nepareiškiama 2 dalyje nurodytų prieštaravimų. Pranešime Europos Parlamentui ir Tarybai apie deleguotąjį aktą nurodomos skubos procedūros taikymo priežastys.

                              2.   Europos Parlamentas arba Taryba, laikydamiesi 27 straipsnio 6 dalyje nurodytos procedūros, gali pareikšti prieštaravimų dėl deleguotojo akto. Tokiu atveju Komisija, gavusi Europos Parlamento arba Tarybos pranešimą apie sprendimą pareikšti prieštaravimų, nedelsdama panaikina aktą.“;

                        4)

                        31 straipsnio 3 dalis pakeičiama taip:

                           „3.   Veiklos vietų tose valstybėse narėse, kurios neinformavo Agentūros ar Komisijos pagal 33 straipsnio 2 dalį, atžvilgiu Agentūra imasi vykdyti sertifikavimo užduotis pagal 10 straipsnį ne vėliau kaip nuo 2019 m. birželio 16 d. Nukrypstant nuo 10 straipsnio, valstybių narių, kurios informavo Agentūrą ir Komisiją pagal 33 straipsnio 2 dalį, nacionalinės saugos institucijos gali ir toliau išduoti saugos sertifikatus pagal Direktyvą 2004/49/EB iki 2020 m. birželio 16 d. Nukrypstant nuo 10 straipsnio, valstybių narių, kurios informavo Agentūrą ir Komisiją pagal 33 straipsnio 2a dalį, nacionalinės saugos institucijos gali ir toliau išduoti saugos sertifikatus pagal Direktyvą 2004/49/EB iki 2020 m. spalio 31 d.“;

                        5)

                        33 straipsnyje įterpiama ši dalis:

                           „2a.   Valstybės narės, kurios pagal 2 dalį pratęsė perkėlimo į nacionalinę teisę laikotarpį, gali jį papildomai pratęsti iki 2020 m. spalio 31 d. Jų priimtos perkėlimo į nacionalinę teisę priemonės taikomos nuo tos dienos. Tos valstybės narės apie tai praneša Agentūrai ir Komisijai ne vėliau kaip 2020 m. gegužės 29 d.“;

                        6)

                        34 straipsnio pirmoje pastraipoje data „2020 m. birželio 16 d.“ pakeičiama data „2020 m. spalio 31 d.“.

            3 straipsnis
            Ši direktyva įsigalioja kitą dieną po jos paskelbimo Europos Sąjungos oficialiajame leidinyje.

            4 straipsnis
            Ši direktyva skirta valstybėms narėms.

            Priimta Briuselyje 2020 m. gegužės 25 d.

                  Europos Parlamento vardu

                  Pirmininkas

               D. M. SASSOLI

                  Tarybos vardu

                  Pirmininkė

               A. METELKO-ZGOMBIĆ

            (1)  2020 m. gegužės 15 d. Europos Parlamento pozicija (dar nepaskelbta Oficialiajame leidinyje) ir 2020 m. gegužės 25 d. Tarybos sprendimas.

            (2)  2016 m. gegužės 11 d. Europos Parlamento ir Tarybos direktyva (ES) 2016/797 dėl geležinkelių sistemos sąveikos Europos Sąjungoje (OL L 138, 2016 5 26, p. 44).

            (3)  2016 m. gegužės 11 d. Europos Parlamento ir Tarybos direktyva (ES) 2016/798 dėl geležinkelių saugos (OL L 138, 2016 5 26, p. 102).

            (4)  2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva) (OL L 164, 2004 4 30, p. 44).

            (5)  2008 m. birželio 17 d. Europos Parlamento ir Tarybos direktyva 2008/57/EB dėl geležinkelių sistemos sąveikos Bendrijoje (OL L 191, 2008 7 18, p. 1).


title: Tarybos direktyva (ES) 2020/876 2020 m. birželio 24 d. kuria siekiant patenkinti neatidėliotiną poreikį dėl COVID-19 pandemijos atidėti tam tikrus apmokestinimo srities informacijos pateikimo ir mainų terminus iš dalies keičiama Direktyva 2011/16/ES

text:
26.6.2020

                  LT

                  Europos Sąjungos oficialusis leidinys

                  L 204/46

         TARYBOS DIREKTYVA (ES) 2020/876
         2020 m. birželio 24 d.
         kuria siekiant patenkinti neatidėliotiną poreikį dėl COVID-19 pandemijos atidėti tam tikrus apmokestinimo srities informacijos pateikimo ir mainų terminus iš dalies keičiama Direktyva 2011/16/ES
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 113 ir 115 straipsnius,
         atsižvelgdama į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento nuomonę (1),
         atsižvelgdama į Europos ekonomikos ir socialinių reikalų komiteto nuomonę (2),
         laikydamasi specialios teisėkūros procedūros,
         kadangi:

                     (1)

                     didelė rizika visuomenės sveikatai ir kitos kliūtys, kurias sukėlė COVID-19 pandemija, taip pat valstybių narių nustatytos izoliavimo priemonės, skirtos pandemijai suvaldyti, turėjo reikšmingą neigiamą poveikį įmonių ir valstybių narių mokesčių institucijų gebėjimui vykdyti kai kurias prievoles pagal Tarybos direktyvą 2011/16/ES (3);

                     (2)

                     tam tikros valstybės narės ir asmenys, privalantys pagal Direktyvą 2011/16/ES pateikti informaciją valstybių narių kompetentingoms institucijoms, paprašė atidėti tam tikrus toje direktyvoje nustatytus terminus. Tie terminai susiję su informacijos apie finansines sąskaitas, kurios gavėjai yra kitos valstybės narės rezidentai mokesčių tikslais, taip pat informacijos apie praneštinus tarpvalstybinius susitarimus, turinčius bent vieną iš Direktyvos 2011/16/ES IV priede išvardytų požymių (toliau – praneštini tarpvalstybiniai susitarimai), automatinių mainų terminus;

                     (3)

                     dėl COVID-19 pandemijos smarkiai sutrikus daugelio finansų įstaigų ir asmenų, privalančių pateikti informaciją apie praneštinus tarpvalstybinius susitarimus, veiklai sudėtinga laiku įvykdyti informacijos teikimo prievoles pagal Direktyvą 2011/16/ES. Šiuo metu finansų įstaigoms tenka vykdyti neatidėliotinas su COVID-19 pandemija susijusias užduotis;

                     (4)

                     be to, finansų įstaigos ir asmenys, privalantys pateikti informaciją, patiria įvairių su jų darbu susijusių sutrikimų, visų pirma dėl nuotolinio darbo sąlygų, kurias dėl izoliavimo nustatė dauguma valstybių narių. Tai taip pat turėjo neigiamą poveikį valstybių narių mokesčių institucijų pajėgumams rinkti ir tvarkyti duomenis;

                     (5)

                     tokiomis aplinkybėmis reikia imtis skubių kuo labiau suderintų atsakomųjų veiksmų Sąjungoje. Tuo tikslu būtina suteikti valstybėms narėms galimybę atidėti informacijos apie finansines sąskaitas, kurios gavėjai yra kitos valstybės narės rezidentai mokesčių tikslais, mainų terminą, kad valstybės narės galėtų patikslinti savo nacionalinius terminus, iki kurių duomenis teikiančios finansų įstaigos turi pateikti tokią informaciją. Be to, valstybėms narėms reikėtų suteikti galimybę atidėti informacijos apie praneštinus tarpvalstybinius susitarimus pateikimo ir mainų terminus;

                     (6)

                     terminų atidėjimu siekiama atsižvelgti į išimtinę padėtį ir juo neturėtų būti suardyta Direktyva 2011/16/ES nustatyta struktūra ar trukdoma jos veikimui. Todėl tikslinga, kad informacijos pateikimo ir mainų terminų atidėjimas būtų ribojamas ir išliktų proporcingas atsižvelgiant į dėl COVID-19 pandemijos kilusius praktinius sunkumus;

                     (7)

                     atsižvelgiant į dabartinį netikrumą dėl COVID-19 pandemijos raidos ir į tai, kad aplinkybės, kuriomis pateisinamas šios direktyvos priėmimas, galėtų užsitęsti tam tikrą laiką, tikslinga numatyti galimybę dar kartą pratęsti terminų atidėjimo laikotarpį. Toks pratęsimas turėtų būti galimas tik su sąlyga, kad tenkinamos šia direktyva nustatytos sąlygos;

                     (8)

                     atsižvelgiant į didelį ekonomikos sukrėtimo, kurį sukėlė COVID-19 pandemija, poveikį biudžetams, žmogiškiesiems ištekliams ir valstybių narių mokesčių institucijų veikimui, Tarybai turėtų būti suteikti įgaliojimai vieningai priimti sprendimą dėl Komisijos pasiūlymo pratęsti terminų atidėjimo laikotarpį;

                     (9)

                     bet koks terminų atidėjimas neturėtų daryti poveikio esminiams prievolės pranešti informaciją ir ja keistis pagal Direktyvą 2011/16/ES elementams, ir turėtų būti užtikrinta, kad būtų pranešta visa informacija, kuri turi būti pranešta terminų atidėjimo laikotarpiu, ir ja būtų pasikeista;

                     (10)

                     atsižvelgiant į skubą dėl išimtinių aplinkybių, kurias sukėlė COVID-19 pandemija, su ja susijusią visuomenės sveikatos krizę ir jos socialinius bei ekonominius padarinius, buvo nuspręsta, kad tikslinga numatyti išimtį dėl prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatyto aštuonių savaičių laikotarpio taikymo;

                     (11)

                     todėl Direktyva 2011/16/ES turėtų būti atitinkamai iš dalies pakeista;

                     (12)

                     atsižvelgiant į tai, kad valstybės narės turi labai nedaug laiko atidėti terminams, kurie kitu atveju taptų taikytini pagal Direktyvą 2011/16/ES, ši direktyva turėtų įsigalioti nedelsiant,

               PRIĖMĖ ŠIĄ DIREKTYVĄ:

            1 straipsnis
            Direktyvoje 2011/16/ES įterpiami šie straipsniai:

                  „27a straipsnis
                  Pasirinktinas terminų atidėjimas dėl COVID-19 pandemijos

                     1.   Nepaisant informacijos apie praneštinus tarpvalstybinius susitarimus pateikimo terminų, kaip nustatyta 8ab straipsnio 12 dalyje, valstybės narės gali imtis būtinų priemonių, kad tarpininkams ir atitinkamiems mokesčių mokėtojams būtų leista ne vėliau kaip 2021 m. vasario 28 d. pateikti informaciją apie praneštinus tarpvalstybinius susitarimus, kurių pirmoji priemonė buvo įgyvendinta 2018 m. birželio 25 d.–2020 m. birželio 30 d. laikotarpiu.

                     2.   Jei valstybės narės imasi priemonių, kaip nurodyta 1 dalyje, jos taip pat turi imtis būtinų priemonių, sudarančių sąlygas:

                                 a)

                                 nepaisant 8ab straipsnio 18 dalies, pirmą kartą informaciją pateikti ne vėliau kaip 2021 m. balandžio 30 d.;

                                 b)

                                 8ab straipsnio 1 ir 7 dalyse nustatytam 30 dienų informacijos pateikimo laikotarpiui prasidėti ne vėliau kaip 2021 m. sausio 1 d., kai:

                                             i)

                                             praneštinas tarpvalstybinis susitarimas pateikiamas įgyvendinti arba yra parengtas įgyvendinti, arba kai jo pirmoji priemonė buvo įgyvendinta 2020 m. liepos 1 d.–2020 m. gruodžio 31 d. laikotarpiu, arba

                                             ii)

                                             tarpininkai 3 straipsnio 21 punkto antros pastraipos prasme tiesiogiai arba tarpininkaujant kitiems asmenims suteikė pagalbą, paramą ar konsultacijas 2020 m. liepos 1 d.–2020 m. gruodžio 31 d. laikotarpiu;

                                 c)

                                 rinkai skirtų susitarimų atveju pirmą periodinį tarpininko pranešimą pagal 8ab straipsnio 2 dalį pateikti ne vėliau kaip 2021 m. balandžio 30 d.

                     3.   Neatsižvelgiant į 8 straipsnio 6 dalies b punkte nustatytą terminą, valstybės narės gali imtis būtinų priemonių, sudarančių sąlygas 8 straipsnio 3a dalyje nurodytą informaciją, susijusią su 2019 kalendoriniais metais arba kitu atitinkamu ataskaitiniu laikotarpiu, pateikti per 12 mėnesių nuo 2019 kalendorinių metų arba kito atitinkamo ataskaitinio laikotarpio pabaigos.

                  27b straipsnis
                  Terminų atidėjimo laikotarpio pratęsimas

                     1.   Taryba, remdamasi Komisijos pasiūlymu, gali vieningai priimti įgyvendinimo sprendimą, kuriuo trims mėnesiams būtų pratęstas terminų atidėjimo laikotarpis, nustatytas 27a straipsnyje, jei didelė rizika visuomenės sveikatai, kliūtys ir ekonomikos sukrėtimas, kuriuos sukėlė COVID-19 pandemija, užsitęstų ir valstybės narės toliau taikytų izoliavimo priemones.

                     2.   Pasiūlymas dėl Tarybos įgyvendinimo sprendimo pateikiamas Tarybai ne vėliau kaip likus vienam mėnesiui iki atitinkamo termino pabaigos.“.

            2 straipsnis
            Ši direktyva įsigalioja kitą dieną po jos paskelbimo Europos Sąjungos oficialiajame leidinyje.

            3 straipsnis
            Ši direktyva skirta valstybėms narėms.

            Priimta Briuselyje 2020 m. birželio 24 d.

                  Tarybos vardu

                  Pirmininkė

               A. METELKO-GOMBIĆ

            (1)  2020 m. birželio 19 d. nuomonė (dar nepaskelbta Oficialiajame leidinyje).

            (2)  2020 m. birželio 14 d. nuomonė (dar nepaskelbta Oficialiajame leidinyje).

            (3)  2011 m. vasario 15 d. Tarybos direktyva 2011/16/ES dėl administracinio bendradarbiavimo apmokestinimo srityje ir panaikinanti Direktyvą 77/799/EEB (OL L 64, 2011 3 11, p. 1).